b'\n_START_ARTICLE_\nTenerife\n_START_SECTION_\nGeografi\n_START_PARAGRAPH_\n\xc3\x98ya ligger i Atlanterhavet n\xc3\xa6rmere 300 kilometer fra den afrikanske nordvestkysten, og er av vulkansk opprinnelse. P\xc3\xa5 Tenerife ligger vulkanen Pico del Teide (3718 moh.), som er Spanias h\xc3\xb8yeste fjell. Pico del Teide er ogs\xc3\xa5 verdens tredje st\xc3\xb8rste vulkan. Landskapet rundt vulkankjeglen er stedvis preget av fortsatt vulkansk aktivitet. _NEWLINE_Klimaet p\xc3\xa5 Tenerife er ganske jevnt \xc3\xa5ret rundt; P\xc3\xa5 nordsiden kan temperaturen v\xc3\xa6re litt lavere enn p\xc3\xa5 s\xc3\xb8rsiden av \xc3\xb8ya. Nordsiden f\xc3\xa5r ogs\xc3\xa5 noe mere nedb\xc3\xb8r og har et naturlig skogsterreng som er naturreservat. I s\xc3\xb8r har jordbruket utnyttet at sypressbeltet i overgangen til lavlandet samler og drypper dogg p\xc3\xa5 natten. Dette vannet brukes dels av tr\xc3\xa6rne selv, eller det lages underjordiske vannl\xc3\xb8p. Vannet blir ledet til egne samledammer hvor det fordeles i r\xc3\xb8r som et tilskudd til kunstig vanning lenger nede i liene.\n_START_SECTION_\nN\xc3\xa6ringsliv\n_START_PARAGRAPH_\nTenerife bes\xc3\xb8kes \xc3\xa5rlig av over 5 millioner turister, \xc3\xb8yas n\xc3\xa6ringsliv og infrastruktur er tilpasset dette. De viktigste feriesentrene er Puerto de la Cruz i nord og Los Cristianos og Playa de las Am\xc3\xa9ricas i syd. I landbruket produseres bl.a. bananer, poteter, tomater, tidliggr\xc3\xb8nnsaker, tobakk, sukkerr\xc3\xb8r og vin. Tenerife er den eneste Kanari\xc3\xb8ya med to st\xc3\xb8rre flyplasser og to store havner, de andre \xc3\xb8yene har bare en havn og en flyplass hver. \xc3\x98ya er den i \xc3\xb8ygruppen som mottar det st\xc3\xb8rste antallet passasjerer og turister fra forskjellige steder. Det er ogs\xc3\xa5 en av de viktigste turistattraksjonene i Spania. Karnevalet p\xc3\xa5 Tenerife er blant de 10 st\xc3\xb8rste i verden, men ikke s\xc3\xa5 kjent som en del andre karneval for eksempel i  Rio de Janeiro, New Orleans og Venezia.\n_START_SECTION_\nTuristattraksjoner\n_START_PARAGRAPH_\nForuten sol og sj\xc3\xb8, har \xc3\xb8ya en del spesielle attraksjoner, som serpentinveier i samme klasse som Trollstigveien, bare smalere (rundt Masca som ligger i kanten av et krater med sti ned til havet), og verdens st\xc3\xb8rste og sannsynligvis eldste drageblodstre. P\xc3\xa5 grunn av h\xc3\xb8yden, er toppen av vulkanen Teide ofte sn\xc3\xb8kledt, og i perioder kan man g\xc3\xa5 p\xc3\xa5 ski i terrenget over ca 1200 moh.\n_START_SECTION_\nJordbruk og fiske\n_START_PARAGRAPH_\nSiden turisme dominerer \xc3\xb8konomien p\xc3\xa5 Tenerife, er servicesektoren den st\xc3\xb8rste, men industri og handel bidrar med 40 prosent av \xc3\xb8konomien utenom turismen. Prim\xc3\xa6rn\xc3\xa6ringene har mistet sin tradisjonelle betydning p\xc3\xa5 \xc3\xb8ya til industri - og servicesektoren. Landbruket er sentrert p\xc3\xa5 den nordlige delen av \xc3\xb8ya. Tomater og bananer dyrkes vanligvis p\xc3\xa5 kysten, mens poteter, mais og tobakk dyrkes lengre inn p\xc3\xa5 \xc3\xb8ya.'